
Квартал „Църква“,-отново културната столица на хората с увреждания

За пета поредна година, квартал „Църква“ и Перник станаха културната столица на хората с увреждания. В два поредни дни, 9-10 юли 2011,  градът бе домакин на многожанровия фестивал с участието на инвалиди от цялата страна и от три съседни държави – Гърция, Македония и Сърбия. Както каза главният организатор г-жа Тараланска, първия фестивал е включвал 250 участника, а сега те са 1600, което е много показателно за неговия нарастнал авторитет. Организаторите се погрижиха националното и международно от няколко години събитие да протече при перфектна организация. За откриването на проявата в „Църква“ бяха кметът Росица Янакиева, под чийто патронаж се провежда фестивала, областният управител Иво Петров, кмета на „Църква“ Румен Петров, зам.кмета и ръководител на организационния щаб на проявата Иван Джегалски, председателя на общински съвет Добри Митрев, председателят на Съюза на инвалидите в България Красимир Коцев.

Най-важно е, че в тези два дни тук се събират хора, които имат особената възможност да изявят себе си, региона, който представят и да създадат атмосфера на празничност, в която ние, перничани, да се потопим. С тези думи градоначалничката на Перник Росица Янакиева приветства участниците. Фестивалът на хората с увреждания е изключително културно събитие, което намери своето място в културния и празничен календар на Перник, допълни Янакиева.

Участниците бяха приветствани и от областният управител Иво Петров и кметът на квартала-домакин Румен Петров.

За пета поредна година ние доказваме на цяла България, че хората с увреждания са като всички останали. Нещо повече – може би желанието и любовта към изкуството, културата и красотата събира всяка година толкова много участници, каза Красимир Коцев – председател на Съюза на инвалидите в България. Главните спонсори на фестивала са: Агенция за хората с увреждания/ средства по проект/, Съюза на инвалидите в България и разбира се Община Перник. Журито , тъй като фестивала има състезателен характер, бе с председател известната естрадна изпълнителка Мими Иванова, композитора Развигор Попов, както и от отдел Култура на общината.
Фестивалът откри със своя песен Мими Иванова, след което тя даде  началото. На сцената звучаха стари градски песни, някогашни граовски песни с характерните натрисания, естрада, народни напеви, свирни с акордеон, хармоники. Изпълненията бяха групови и индивидуални. С младежки плам, възрастни хора рецитираха стихове за осъзнатата и мъдра любов, споходила ги отново, когато косите им вече са посребрели.
От Плевен във фестивала участваха вокалната група при клуб Плевен-център, ул. Гренадирска 34 б, вокална група „Пей, сърце” при ТСО на ССБ Плевен и вокалната група на с. Ясен. Председателят на регионалната организация на СИБ Плевен г-н Иванчо Атанасов създаде перфектна органи зация и участие на групите. Роберт Абрашев се представяше индивидуално. След като приключиха всички изпълнения, докато журито заседаваше, Николинка Димитрова от Плевен поздрави с едно стихотворение главната организаторка г-жа Тараланска. Всички наши участници получиха награди, грамоти, диплом, медал и плакети, както следва: за участниците грамоти, вокална група „ Пей, сърце” диплом за първо място, вокална група при Плевен-център златен медал, а Живка Петрова, Цеца Нешева и Роберт Абрашев плакети.
8-годишният Иван Георгиев от Монтана отново бе подредил мини-изложба с фигури. Верка Иванова от Бараково, също сред традиционните участници, този път се представи с изделия от мидени черупки. Иван Панайотов от същото село бе изложил гоблени, които сам е бродирал и дърворезбовани рамки. В изложбата се представи и художничката Райна Цветанова от монтанското село Василовци. Плетени дрехи и ръчно изработени накити допълваха експозицията.
До организаторите

V-ти многожанров Фестивал на
хора с увреждания, квартал 
Църква

гр. Перник

Копие:
До Председател АХУ 

г-н Минчо Коралски 

До Социалното Министерство

г-н Тотю Младенов

Уважаеми г-жа Тараланска и г-н Георгиев,
Обръщам се към Вас и целия организационен екип, за да изкажа възхищението си от организацията на това грандиозно мероприятие - фестивала на хората с увреждания! Аз съм корепетитор на три вокални групи, които участваха в този фестивал: вокална група при Клуба на инвалида - Плевен - център, вокална група при Клуба на слепите гр. Плевен, формация при Клуба на инвалида в гр. Пордим.

Лично аз участвам за първи път и съм впечатлена от добрата организация от самото начало до края! Освен насладата, която изпитах от изявите на самите участници, от музиката на всички жанрове, от разнообразната изложба, където се спирах в захлас пред всеки експонат, удивена съм от организаторите, които са си свършили работата с финес!
Да си организатор това е талант, дарба от Бога, а Вие го имате даже в повече! Споделих преживяното с всички мои близки и приятели като се започне от посрещането, пищната вечеря, нощувката най-вече подсигурената топла вода така необходима в тези горещи дни, обилната закуска, обедния пакет, всичко изпипано акуратно!
Речникът ми е беден, за да изкажа голямото си очарование, сякаш бях в страната на приказките! Лично на мен този фестивал ми даде много- духовно обогатяване, обмяна на опит, примери за подражание. Тези мигове ще оставят дълбока следа в съзнанието ми и спомена завинаги ще ме съпровожда! Разбрах, че всичко това се провежда под патронажа на Кмета на Община - Перник- Г-жа Янакиева, Кмета на кв. Църква Г-н Петров, за което сърдечно им благодарим, а на организаторите бих казала:
Убедена съм, че за да се организира всичко това са нужни много време, нерви, себеотдаване, хъс, но удовлетворението идва от последвалия положителен резултат!
Хвала вам, мили хора!
Дълбок поклон пред вашия труд!
Бъдете благословени!
Дерзайте и занапред!
Желая здраве, бодър дух, високи творчески успехи и много щастливи мигове!

С най- голямото ми уважение и най- топли чувства:
ЖИВКА ПЕТРОВА

Викторина „ 90 години Съюз на слепите в България”

През 2011 година Съюзът на слепите в България отбелязва своята 90-та годишнина. По този случай настоящата година е съпътствана с много мероприятия. Едно от тях е викторината отразяваща историята на съюза. Във деветдесетте въпроса, като в огледало е отразена историята, работата и значението на съюза.Тя ще се проведе на два етапа, регионален и национален. Съществуващите тринадесет районни организации излъчиха своя победител и те ще участват в националното състезание в края на септември 2011 година в София.

На 20 юли 2011 година в Клуб на хората с увреждания и пенсионера на ул. Гренадирска 30 се състоя състезанието на Регионална организация на слепите Плевен. Тя обхваща 1520 членове от плевенска и врачанска области. От заявилите участие 13 човека, на състезанието се явиха осем. Регламента изисква от състезателите след като изтеглят поредния си номер за участие, да отговорят на по един въпрос на четири етапа, общо 32 въпроса за всички. Оценяването включва по 6 точки за верен и пълен отговор, по 3 за верен и непълен отговор и 0 точки за грешен или никакъв отговор. Време за обмисляне на отговора 30 секунди.
Журито с Председател инж. Павлин Ангелов, Председател на Регионалната организация на слепите и членове Веселина Данчева и Милка танкова заеха своите места. Председателят представи и госта на мероприятието почетния председател на съюза г-н Иван Крумов, след което поздрави участниците и гостите и им пожела успех, спортен дух и взаимна коректност. Милка Танкова прочете изискванията и регламента. След първите два кръга на състезанието бе дадена почивка от 15 минути, през която бе раздадена почерпка сладки, кафе и безалкохолно на участниците и гостите. След вторите два кръга бяха обявени от Председателя резултатите. На трето място по точки е Мария Милинова от ТСО Плевен, а Лиляна Тасева от Мездра и инж. Невяна Сотирова от Плевен имаха по равен брой точки. Започна последователно отговаряне на въпроси от двете участнички с цел елиминиране на едната за второ място. Направи впечатление изключително добрата подготовка и на двете. И на това състезание пролича, че не само подготовката, но и психическата издръжливост имат своето значение. Лиляна Тасева се отказа след петия допълнителен въпрос поради пренапрежение и така остана втора. Победител в състезанието бе инж. Невяна Сотирова от ТСО Плевен и тя ще представлява плевенската регионална организация в София.Председателят обяви резултатите и раздаде наградите по 30, 20 и 10 лева за първо, второ и трето място. Гостът на мероприятието г-н Иван Крумов, като дългогодишен член на съюза и два мандата негов председател допълваше някои отговори и разказа много интересни неща от историята на съюза.

Да пожелаем успешно представяне на победителката през септември в София.
инж. Румен Петков, Плевен

Фестивал на художествената самодейност, Плевен 2011

На 21 юли 2011г. От 10 часа в голямата зала на Армейски клуб Плевен се проведе регионалния преглед на художествената самодейност. Той включваше участието на самодейни колективи, които се числят към Регионална организация на СИБ Плевен с Председател г-н Иванчо Атанасов. Водещата Николинка Димитрова предостави думата за поздравление на г-н Атанасов, който пожела успех на участниците и много радостни емоции. Специален гост на фестивала бе г-жа Тараланска, която е един от главните организатори на многожанровия фестивал на хората с увреждания в квартал Църква Перник. От името на домакините, Армейски клуб, поздравление поднесе групата за автентичен фолклор при читалище „ Цветан Спасов” с ръководител Борислав Лазаров. Калинка Рачева изпя песента „ Лале ли си, зюмбюл ли си?”.

Фестивалът нямаше състезателен характер. От плевенски район се представиха колективите на с. Ясен, с.Тученица, с. Върбица, с. Горна Митрополия,както и от Гулянци, Голни Луковит и др. От самият град Плевен се представиха групите при клуба на ул. Гренадирска 34Б и вокална група „ Пей, сърце” при ТСО на ССБ Плевен.
Празник на сляпо-глухите в Пловдив

Сляпо-глухите проведоха своя девети национален празник на 21 юли 2011г. в Пловдив. Събитието включва Осмия национален фестивал на художествената самодейност и изложба на изобразително изкуство на хората със специфични възможности. Бяха представени творби на изящното и приложно изкуство, както и изпълнения на певчески състави от цяла България. Участниците са от Националния център за рехабилитация на сляпо-глухи и Националната асоциация на сляпо-глухите в България.

Творбите и изпълненията в различните жанрове оценяваше жури с председател ръководителят на катедра "Музикален фолклор" към АМТИИ - Пловдив доц. д-р Светла Калудова-Станилова.

Наследници на „Спартакисти”

В петте клуба плевенските пенсионери спортуват

Плевен е градът в страната ни с най-много пенсионерски клубове. Те са 5 на брой и в тях членуват 80 души. И нищо чудно, защото традицията в този град е много стара. Първият спортен клуб „Спартакисти” е основан още през 1919 година. Продължилият традицията- днешният „Спартакисти”- се гордее със своята 92-годишна история. На 10 октомври 2009 година клубът тържествено отпразнува 90-годишния си юбилей.

Това беше поводът през същата година в Плевен да се проведе Държавния преглед на всички клубове от страната, които се представиха с гимнастически композиции. „Спартакисти” е най-стария спортен клуб в страната-разказва неговата председателка Виолета Димитрова при срещата ни в Приморско. Негови основатели са Райна Бецова и генерал Иван Винаров. Навремето генералът е участвал в национални състезания. В момента когато в трябвало да замине на състезания във Франция, полицията го задържа и той собственоръчно написал в летописната книга извинение към Райна Бецова, че не е могъл да отиде именно по тази причина. Ние пазим тази летописна книга и албума със снимките на основателите”.

Виолета Димитрова е методистка на клуб „Спартакисти” от 1998 г., а от година и половината вече е негов председател. Седалището на клуба е в читалище „Съгласие”, където членуващите в него играят три пъти седмично. „Спартакисти” могат да се похвалят с участнички с над 20-годишен стаж, както и с дълголетници. За съжаление някои от тях са починали, но за сметка на това в последно време съставът се подновява. Сега клубът наброява 52-ма участници.


Клубът за борба с остеопорозата „Детелина” е следващият, отделил се от „Спартакисти” преди десет години, понеже съставът му нараснал значително. Доста години негов ръководител бил Тушчиев, светла му памет. Сегашният председател е Минка Лазарова. Клубът провежда заниманията си в читалище „Христо Ботев”. В него се играят специални упражнения, свързани със заболявания на опорно-двигателния апарат. Клубът се разраства непрекъснато – от 12 човека в началото вече наброява 46.


Третият клуб „Кайлъка” е с над 20-годишна история. Негов председател е Иванка Йотова, а методистка - Цветанка Енчева, учителка по физкултура. В него също се играе гимнастика два пъти седмично.


Животът на пенсионерите от спортните клубове в Плевен е доста интензивен, защото имат възможност да посещават заниманията на всеки един от клубовете, понеже се провеждат в различни дни от седмицата.


С времето се е наложило и Клубът за остеопороза да се раздели на две. Така идва ред и на новия клуб „Слънце” с председател Веска Бузева и методист Яна Янева до миналата година. Сега обаче клубът си е избрал нова методиста.


Най-новия плевенски клуб „Здравец”, който беше създаден преди две години, трябваше да бъде в квартал „Сторгозия”, но там нямаха възможност да провеждат заниманията си и сега играят в клуб „Мизия”. Председател е Илия Костов, а методистка – Пенка Караиванова. Участват в прегледите с гимнастически композиции, но все още групата е малка и се налага да я попълват от туристите.


„Клубовете са отворени за всички – заявява председателката на клуб „Спартакисти” Виолета Димитрова. Няма ограничения. Всеки, който желае, може да се запише да играе гимнастика. Освен спортна дейност, традиция е след гимнастика да отидем някъде заедно на кафе. Средната възрастова група е 78 години.”


В плевенските пет спортни клуба участват общо 80 човека. А в държавните първенства по лека атлетика и петанк в Приморско през миналата година от „Спартакисти” се явиха 17 човека, от СК „Кайлъка” – 5 човека, от СК „Детелина” – 6 човека, от СК „Здравец” – четирима и от СК „Слънце” – двама.


Плевенските спортни клубове активно се изявяват и в художествената програма на спортните празници в Приморско. През 2010 година се състоя „Вечер на Плевен” с участието на известната в Плевен Живка – акордеонистката и певческата група и триото, които ръководи. Калинка пише сценариите за хумористичните сценки, благодарение на която изнасят интересни програми.Такава сценка беше със съвременните Ромео и Жулиета, представена от Георги Шабански и Дамяна Русева от спортен клуб „Спартакисти”, също и „Бай Шибил” в изпълнение на Живка.


В края на разговора ни председателката на „Спартакисти” Виолета Димитрова въздъхва: „За съжаление получаваме съвсем малко субсидии от Общината. През 2010-а ни дадоха само по 150 лева на всеки клуб. Платиха ни само пътните разноски до Приморско. И петте плевенски спортни клуба сме на самоиздръжка. Издържаме се от членски внос и спонсорство. Затова си търсим спонсори.”


Надяваме се, че и в бъдеще плевенските спортисти ще продължават да поддържат огъня на спортните предизвикателства и ще играят активно гимнастика, за да се чувстват винаги млади.

Лиляна Рашева
Обучават над 10 хил. неграмотни българи да четат и пишат

80 хиляди са неграмотните хора у нас. 10 500 българи на възраст над 16 години ще преминат през курс на обучение за ограмотяване в рамките на програмата "Нов шанс за успех". Това обяви министърът на образованието доц. Сергей Игнатов, представяйки новия проект за ограмотяване на възрастни.

"Нов шанс за успех" се финансира от ОП(оперативна програма) "Развитие на човешките ресурси" и общият й бюджет е 15 000 000 лв. Проектът е насочен към неграмотните и слабо грамотни българи на възраст над 16 години, които нямат завършен 5, 6 или 7 клас. Целта на програмата е да се улесни достъпът на тези хора до образование, за да могат след това да излязат на пазара на труда, каза образователният министър. Той заяви, че по данни на Националния статистически институт 80 хиляди са неграмотните българи у нас. В тази връзка от просветното министерство се надяват минимум 8000 души да преминат успешно курсовете и да получат сертификати. За тези от тях, които нямат завършено начално образование обучението ще бъде 600 учебни часа или 5 месеца, а тези, които нямат завършено прогимназиално образование, ще се ограмотяват общо 360 часа или три месеца. Продължителността на проекта е две години и обхваща периода март 2011 – март 2013 г. Средствата, отпуснати за ограмотяване на възрастни, предвиждат да се дадат 3 580 000 за стипендии на обучаващите се, 5 000 000 за възнаграждение на лекторите, 2 милиона за транспортни разходи. Обучаващите се ще получават по 4 лв. на ден, а лекторите по 11 лв. дневно.

Съставители: инж. Румен Петков 

